CELEX: 32021D1095
Language: mt
Date: 2021-07-02 00:00:00
Title: Deċiżjoni ta’ Implimentazzjoni tal-Kummissjoni (UE) 2021/1095 tat-2 ta’ Lulju 2021 li tistabbilixxi l-metodoloġija għall-allokazzjoni tal-kostijiet relatati mal-operazzjonijiet mutwatarji u tal-ġestjoni tad-dejn permezz tan-NextGenerationEU

5.7.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 236/75
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2021/1095
         tat-2 ta’ Lulju 2021
         li tistabbilixxi l-metodoloġija għall-allokazzjoni tal-kostijiet relatati mal-operazzjonijiet mutwatarji u tal-ġestjoni tad-dejn permezz tan-NextGenerationEU
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
         Wara li kkunsidrat r-Regolament (UE) 2021/241 tal-Parlament Ewropew u tal-Kunsill tat-12 ta’ Frar 2021 li jistabbilixxi l-Faċilità għall-Irkupru u r-Reżiljenza (1), u b’mod partikulari l-Artikolu 15(4) tiegħu,
         Wara li kkunsidrat d-Deċiżjoni tal-Kunsill (UE, Euratom) 2020/2053 tal-14 ta’ Diċembru 2020 dwar is-sistema tar-riżorsi proprji tal-Unjoni Ewropea u li tħassar id-Deċiżjoni 2014/335/UE, Euratom (2), u b’mod partikolari l-Artikolu 5(3) tiegħu,
         Billi:
         
                     (1)
                  
                  
                     Fil-kuntest tar-rispons għall-kriżi tal-COVID-19, il-pakkett għall-irkupru tan-NextGenerationEU (“NGEU”) ġie adottat biex jiffinanzja inizjattivi ta’ rkupru, filwaqt li jiffaċilita t-tranżizzjoni ekoloġika u diġitali tal-ekonomija tal-Unjoni Ewropea. F’dan ir-rigward, il-programmi tal-NGEU huma dawk iffinanzjati skont l-Artikolu 2(2) tar-Regolament tal-Kunsill (UE) 2020/2094 (3), dment li jimplimentaw il-miżuri msemmija fl-Artikolu 1(2) ta’ dan ir-Regolament.
                  
               
                     (2)
                  
                  
                     Skont l-Artikolu 5(1) tad-Deċiżjoni (UE, Euratom) 2020/2053, il-Kummissjoni għandha s-setgħa li tissellef fondi mis-swieq kapitali f’isem l-Unjoni, sa EUR 750 000 miljun fi prezzijiet tal-2018, li minnhom sa EUR 360 000 miljun fi prezzijiet tal-2018 jistgħu jintużaw għall-għoti ta’ self u sa EUR 390 000 miljun fi prezzijiet tal-2018 jistgħu jintużaw għan-nefqa.
                  
               
                     (3)
                  
                  
                     Skont l-Artikolu 5(2) tad-Deċiżjoni (UE, Euratom) 2020/2053, il-ħlas lura tal-kapital tal-fondi missellef biex jintuża għan-nefqa u l-imgħax relatat dovut għandu jsir mill-baġit tal-Unjoni.
                  
               
                     (4)
                  
                  
                     F’konformità mal-Artikolu 15(3) tar-Regolament (UE) 2021/241 u mal-Artikolu 220(5), il-punt (e) tar-Regolament (UE, Euratom) 2018/1046 tal-Parlament Ewropew u tal-Kunsill (4), il-kostijiet relatati mas-self ta’ fondi għas-self ipprovdut skont ir-Regolament (UE) 2021/241 jenħtieġ li jitħallsu mill-Istat Membru benefiċjarju.
                  
               
                     (5)
                  
                  
                     Bl-implimentazzjoni tal-istrateġija ta’ finanzjament diversifikata tal-Kummissjoni għall-implimentazzjoni tal-operazzjonijiet mutwatarji tal-NGEU u l-operazzjonijiet tal-ġestjoni tad-dejn tal-NGEU, il-kapital ma għadux jinġabar abbażi tat-tranżazzjoni li tkun. Skont dan il-mudell, il-kostijiet tal-finanzjament kienu identifikabbli b’mod ċar u marbuta ma’ tranżazzjoni speċifika ta’ teħid ta’ self, u l-kostijiet relatati setgħu jiġu ttrasferiti lill-benefiċjarju tas-self flimkien mar-rikavat mit-tranżazzjoni ta’ teħid ta’ self. Min-naħa l-oħra, bl-istrateġija ta’ finanzjament diversifikata tal-NGEU, l-iżborżi permezz tal-NGUE għandhom jiġu ffinanzjati permezz ta’ rikors għal ġabra unika ta’ fondi, magħmula minn strumenti ta’ finanzjament ta’ terminu qasir u twil, li minnhom jittieħdu r-riżorsi meta jkun meħtieġ li jsiru żborżi favur il-benefiċjarji. L-istrateġija diversifikata ta’ finanzjament tiżgura l-aktar termini vantaġġużi meta jittieħed self ta’ ammonti sinifikanti ta’ fondi b’maturitajiet differenti. Għaldaqstant, huwa meħtieġ approċċ speċifiku biex jiġu kkalkulati u assenjati l-kostijiet kondiviżi marbuta ma’ kull żborż fuq bażi ġusta, ekwa u trasparenti.
                  
               
                     (6)
                  
                  
                     Sabiex jiġi żgurat dan l-approċċ ġust, ekwu u trasparenti, jenħtieġ li l-Kummissjoni timplimenta metodoloġija komuni u unifikata għall-ispejjeż, applikabbli kemm għall-iżborżi relatati mas-self kif ukoll għal dawk relatati mad-dħul assenjat estern skont l-Artikolu 3(1) tar-Regolament (UE) 2020/2094.
                  
               
                     (7)
                  
                  
                     Għandha tintuża metodoloġija ġdida għall-allokazzjoni tal-ispejjeż li tiżgura li ma jkun hemm l-ebda sussidju inkroċjat għall-kostijiet minn kategorija waħda ta’ benefiċjarji li jintuża minn kategorija oħra. Il-kostijiet tat-teħid b’self attribwiti għas-self jenħtieġ li jiġu imputati b’mod sħiħ lill-Istati Membri li jibbenefikaw minn self skont ir-Regolament (UE) 2021/241. Il-kostijiet tat-teħid b’self attribwiti għad-dħul assenjat estern skont l-Artikolu 3(1) tar-Regolament (UE) 2020/2094 għandhom jiġu attribwiti bis-sħiħ lill-baġit tal-Unjoni abbażi tal-ispejjeż reali mġarrba għall-ġbir u l-iżborż tas-sehem rispettiv tar-rikavati lill-benefiċjarji differenti. Il-metodoloġija jenħtieġ li tkopri l-kostijiet kollha mġarrba mill-Kummissjoni għas-self permezz tal-NGEU, inklużi l-ispejjeż amministrattivi kollha, u għandha tiżgura li kategoriji differenti ta’ kostijiet jiġu kkalkulati għal kull żborż.
                  
               
                     (8)
                  
                  
                     Dan il-kalkolu tal-kostijiet u l-metodoloġija tal-allokazzjoni jenħtieġ li jiddistingwu bejn tliet kategoriji ta’ kostijiet. L-ewwel wieħed huwa l-kost tal-finanzjament li jirriżulta mill-imgħax u tariffi oħra li l-Kummissjoni trid tħallas fuq l-istrumenti differenti maħruġa biex tiffinanzja l-iżborżi inkwistjoni. It-tieni huma l-kostijiet tal-ġestjoni tal-likwidità li huma l-kostijiet imġarrba bħala riżultat tal-ammonti miżmuma temporanjament fil-kontijiet tal-likwidità bħala riżervi biex jiġu ssodisfati l-pagamenti li ġejjin. It-tielet huma l-ispejjeż amministrattivi tal-bini u ż-żamma tal-kapaċità teknika u operazzjonali biex tiġi implimentata strateġija diversifikata ta’ finanzjament.
                  
               
                     (9)
                  
                  
                     Il-kalkolu tal-kost tal-finanzjament li jirriżulta minn tranżazzjonijiet ta’ teħid ta’ self fit-tul jenħtieġ li jkun abbażi tal-kostijiet li jirriżultaw mill-operazzjonijiet kollha ta’ teħid ta’ self imwettqa matul il-perjodu ta’ sitt xhur li matulu, bħala regola, ikun hemm id-data tal-iżborż. Din il-kompartimentalizzazzjoni f’perjodi ta’ sitt xhur hija ġustifikata mill-ħtieġa li jiġi żgurat li l-kostijiet ta’ finanzjament iddebitati għall-iżborż ikunu marbutin mill-qrib mar-rati prevalenti tas-suq fiż-żmien ta’ meta dan isir, u mhux abbażi tal-kostijiet ta’ finanzjament li jiġġarrbu f’xi perjodu ta’ żmien ’l bogħod. B’dan il-mod, l-istrumenti ta’ finanzjament, u l-kostijiet relatati, jiġu allokati lil kompartimenti rilevanti. Il-ġabra preċiża ta’ strumenti ta’ finanzjament hija stabbilita biss fl-għeluq tal-perjodu ta’ sitt xhur. Dan għandu jippermetti l-applikazzjoni tal-istess kost tal-finanzjament għal kwalunkwe żborż simultanju attribwit għall-istess perjodu ta’ żmien u għandu jiżgura b’mod partikolari approċċ ġust, ekwu u trasparenti bejn l-Istati Membri. L-Istati Membri u l-baġit tal-Unjoni għad-dħul assenjat estern skont l-Artikolu 3(1) tar-Regolament 2020/2094 jenħtieġ li jħallsu sehemhom. Dan jevita l-arbitrarjetà jew il-ħtif ta’ opportunità li kienu jikkaratterizzaw is-sistema tradizzjonali back-to-back fejn il-kostijiet għal xi benefiċjarju partikolari kienu t-termini li setgħu jinkisbu f’jum partikolari li fih jkun sar is-self. Minbarra l-ewwel perjodu ta’ żmien, li jenħtieġ li jkopri l-perjodu mill-1 ta’ Ġunju 2021 sal-31 ta’ Diċembru 2021, kull perjodu ta’ żmien jenħtieġ li jkopri perjodu ta’ sitt xhur li jibda mill-1 ta’ Jannar jew mill-1 ta’ Lulju. L-aħħar perjodu ta’ żmien attiv jenħtieġ li jintemm fil-31 ta’ Diċembru 2026, li jirriżulta fi ħdax-il perjodu ta’ żmien. Il-perjodi taż-żmien jenħtieġ li ma jibqgħux jeżistu ladarba jseħħ il-ħlas lura kollu tal-iżborżi ffinanzjati.
                  
               
                     (10)
                  
                  
                     Filwaqt li r-rati tal-imgħax mitluba lill-benefiċjarji tas-self se jkunu stabbli, se jkun hemm ir-rikalkolu perjodiku u marġinali tar-rati meta l-istrumenti li jimmaturaw fil-finanzjament kollettiv jeħtieġ li jiġu sostitwiti. Il-Kummissjoni se tiżviluppa l-kapaċità tagħha li tuża derivattivi bħal swaps biex timmaniġġja kwalunkwe riskju tal-imgħax li jifdal u toffri l-opzjoni ta’ self b’rata tal-imgħax fissa lill-Istati Membri. Il-kostijiet ta’ din il-faċilità b’rata tal-imgħax fissa jenħtieġ li jiġġarrbu b’mod sħiħ u esklużiv mill-Istati Membri li jeżerċitaw din l-opzjoni.
                  
               
                     (11)
                  
                  
                     L-ammonti ta’ żborżi f’perjodu ta’ żmien jenħtieġ li jkunu daqs l-ammont tal-istrumenti ta’ finanzjament fit-tul attribwiti għal dak il-perjodu ta’ żmien. Fil-biċċa l-kbira tal-każijiet, l-iżborżi tar-rikavati jseħħu u jiġu attribwiti għall-istess perjodu ta’ żmien tal-ħruġ tal-istrumenti ta’ finanzjament fit-tul użati biex jiġi ġġenerat id-dħul. Madankollu, dewmien mhux previst biex isiru l-iżborżi jista’ jirriżulta f’sitwazzjonijiet fejn id-dħul tal-finanzjament fit-tul jkun ġie ġġenerat, iżda ma jkunx jista’ jiġi żborżat kif skedat inizjalment. F’dan il-każ, l-iżborż jista’ jiġi ttardjat u jseħħ matul il-perjodu ta’ żmien ta’ wara. Madankollu, jekk il-fondi għal dawn il-ħtiġijiet ta’ finanzjament partikolari jkunu diġà nġabru u ġew attribwiti għal perjodu ta’ żmien preċedenti, dawn ma jistgħux jintużaw għal ħtiġijiet oħra f’dan il-perjodu ta’ żmien. F’dawn iċ-ċirkostanzi, jenħtieġ li jkun possibbli li jiġu attribwiti l-iżborżi relatati għall-perjodu ta’ żmien li għalih ikunu ġew attribwiti l-istrumenti ta’ finanzjament. Jenħtieġ li jkun ugwalment possibbli li l-istrumenti ta’ finanzjament fit-tul tal-perjodu ta’ żmien li jkun imiss jiġu attribwiti għall-perjodu ta’ żmien preċedenti f’każ li l-ammont ta’ strumenti ta’ finanzjament fit-tul ta’ dak il-perjodu ta’ żmien ma jkunx biżżejjed biex ikopri l-ammont ta’ żborżi.
                  
               
                     (12)
                  
                  
                     Il-Kummissjoni se jkollha wkoll tantiċipa, fil-perjodi ta’ żmien preċedenti, il-ħtiġijiet tal-iżborżi li jinqalgħu kmieni fil-ħajja tal-perjodu ta’ żmien li jmiss. Sabiex ikunu koperti sitwazzjonijiet bħal dawn u jiġi żgurat li l-Kummissjoni jkollha r-riżorsi disponibbli b’termini vantaġġużi biex tagħmel l-iżborżi li jseħħu qrib it-tranżizzjoni bejn il-perjodi ta’ żmien, jenħtieġ li l-Kummissjoni jkollha l-possibbiltà li tattribwixxi l-istrumenti ta’ finanzjament fit-tul għall-perjodu ta’ żmien li jkun jmiss.
                  
               
                     (13)
                  
                  
                     Il-kapaċità li tiġi ġestita l-likwidità tal-operazzjonijiet ta’ finanzjament permezz ta’ aċċess għal self għal terminu qasir u ż-żamma ta’ flus għal finijiet prudenzjali hija karatteristika ċentrali u li tiddefinixxi l-istrateġija diversifikata ta’ finanzjament. Din il-ġestjoni tal-likwidità se tippermetti lill-Kummissjoni biex tissodisfa l-ħtiġijiet kollha ta’ pagament u tadatta l-ħruġ għall-kundizzjonijiet tas-suq. Din il-kapaċità twassal għall-kostijiet ta’ ġbir ta’ rikavati permezz tal-ħruġ ta’ kambjala ta’ terminu qasir, u ż-żamma ta’ xi rikavati fuq bażi temporanja fuq kont tal-likwidità sabiex tiġi garantita l-kapaċità li jsiru l-pagamenti kollha meta jkun hemm talba. Din id-Deċiżjoni jenħtieġ li tistabbilixxi bażi għall-kalkolu ta’ dawn il-kostijiet ta’ likwidità u l-impożizzjoni tagħhom fuq bażi ġusta u ekwa fuq il-benefiċjarji rilevanti kollha tar-rikavati matul is-sena inkwistjoni.
                  
               
                     (14)
                  
                  
                     Ħtiġijiet ta’ żborż ogħla mill-ammont ta’ strumenti ta’ finanzjament fit-tul allokati għall-perjodu ta’ żmien rispettiv jew għall-pagamenti tal-imgħax jistgħu jirriżultaw f’defiċit ta’ likwidità għall-perjodu ta’ żmien. Ħtiġijiet ta’ żborż aktar baxxi mill-ammont tal-istrumenti ta’ finanzjament fit-tul allokati għall-perjodu ta’ żmien rispettiv jew pagamenti ta’ tifdija riċevuti mill-NGEU fir-rigward tal-iżborżi pendenti allokati għall-perjodu jistgħu jirriżultaw f’surplus ta’ likwidità. Il-kumpens ta’ dawn is-surpluses jew defiċits tal-likwidità huwa rekwiżit inevitabbli tal-implimentazzjoni tal-istrateġija ta’ finanzjament tal-NGEU. Jenħtieġ li dawn il-kostijiet ma jiġġarrbux mill-kompartimenti tal-perjodi ta’ żmien rispettivi, iżda jenħtieġ li jiġu iżolati u ġestiti bħala parti minn kostijiet distinti tal-ġestjoni tal-likwidità. Huwa meħtieġ li jiġi stabbilit mekkaniżmu biex jitneħħew l-ispejjeż li jirriżultaw minn defiċits jew surpluses ta’ likwidità sabiex ikunu jistgħu jiġu assorbiti mill-programm ta’ finanzjament usa’ fil-forma ta’ kostijiet tal-ġestjoni ta’ likwidità. Jenħtieġ li l-Kummissjoni tuża l-kompartiment tal-ġestjoni tal-likwidità biex jiġi bbilanċjat kwalunkwe bilanċ ta’ flus pożittiv jew negattiv fil-perjodi ta’ żmien għall-ammont totali ta’ żborżi.
                  
               
                     (15)
                  
                  
                     L-implimentazzjoni tal-istrateġija diversifikata ta’ finanzjament teħtieġ l-akkwist ta’ kapaċitajiet ġodda meħtieġa biex jinkiseb l-aktar aċċess vantaġġuż għas-swieq kapitali u biex tiġi żgurata l-manutenzjoni ta’ tali infrastruttura b’mod kontinwu u effettiv. Dan jinkludi l-kostijiet meħtieġa biex jinżammu l-kontijiet tal-likwidità, biex tinkiseb il-kapaċità biex isiru rkanti għall-kambjali u l-bonds tal-UE u biex jiġu implimentati kapaċitajiet interni ġodda għall-ipproċessar tad-data. Tali kostijiet li jirriżultaw direttament mill-implimentazzjoni tal-operazzjonijiet mutwatarji u ta’ żborż tal-NGEU jenħtieġ li jiġu ttrattati bħala spejjeż ġenerali li jiddistingwu l-kostijiet relatati mal-istabbiliment u l-manutenzjoni tal-infrastruttura ta’ self u pagament tal-NGEU. Dawn il-kostijiet għandhom jiġu koperti mill-kost tas-servizz għall-ispejjeż amministrattivi.
                  
               
                     (16)
                  
                  
                     Il-kost tas-servizz għall-ispejjeż amministrattivi jiġbor fih l-ispejjeż amministrattivi kollha mġarrba direttament bl-implimentazzjoni tal-NGEU. Dawn il-kostijiet għandhom jiġġarrbu jew bħala kostijiet tal-istabbiliment, relatati ma’ kostijiet ta’ darba għall-bini ta’ ċerti kapaċitajiet operazzjonali jew bħala kostijiet rikorrenti li huma kostijiet inevitabbli direttament attribwibbli għall-operazzjonijiet tal-NGEU u li jseħħu maż-żmien.
                  
               
                     (17)
                  
                  
                     Filwaqt li l-kostijiet rikorrenti jenħtieġ li jiffurmaw il-parti ewlenija tal-kostijiet annwali regolari ddebitati għall-iżborżi li jseħħu f’sena partikolari, il-kostijiet tal-istabbiliment jenħtieġ li jkunu tariffi ta’ darba.
                  
               
                     (18)
                  
                  
                     L-ispejjeż amministrattivi inklużi fil-kost tas-servizz għall-ispejjeż amministrattivi jenħtieġ li jkunu limitati għal lista magħluqa ta’ kostijiet relatati direttament mal-NGEU. Il-kost aggregat tas-servizz għall-ispejjeż amministrattivi jirrappreżenta sehem limitat ħafna tal-kostijiet aggregati mill-operazzjonijiet tal-NGEU. Il-Kummissjoni għandha twettaq konsultazzjoni xierqa, inkluż mal-esperti tal-Istati Membri, qabel ma testendi l-lista tal-ispejjeż amministrattivi jekk tinqala’ xi ħtieġa ġustifikata fil-futur. Tali konsultazzjoni għandha wkoll ssir qabel il-modifika ta’ aspetti oħra ta’ din il-metodoloġija li jinfluwenzaw il-kostijiet li għandhom jitħallsu mill-baġit tal-Unjoni jew mill-Istati Membri.
                  
               
                     (19)
                  
                  
                     Il-proċess ta’ fatturazzjoni ex post jenħtieġ li jitfassal b’tali mod li jiżgura li l-kostijiet jiġu rkuprati mill-2022 u sal-mument li l-ispejjeż ma jibqgħux jiġu ġġenerati minn operazzjonijiet mutwatarji u tal-ġestjoni tad-dejn tal-NGEU.
                  
               
                     (20)
                  
                  
                     Il-Kummissjoni jenħtieġ li toħroġ avviż ta’ konferma fir-rigward ta’ kull żborż, kemm jekk għad-dħul assenjat estern skont l-Artikolu 3(1) tar-Regolament (UE) 2020/2094 kif ukoll għal self mogħti lill-Istati Membri skont ir-Regolament (UE) 2021/241 (“is-self permezz tal-RRF”).
                  
               
                     (21)
                  
                  
                     Is-self skont ir-Regolament (UE) 2021/241 għandu jiġi implimentat fuq termini finanzjarji standard (il-profil ta’ maturità u ta’ ripagament) għal kull żborż li jsir lill-Istati Membri. Għall-iżborżi għal dħul assenjat esternament skont l-Artikolu 3(1) tar-Regolament (UE) 2020/2094, l-avviż ta’ konferma jenħtieġ li jkun l-element ewlieni ta’ appoġġ li jiddetermina dawn it-termini finanzjarji għall-Baġit tal-UE. L-avviż ta’ konferma għandu jiddetermina t-talba għall-kostijiet fuq il-bażi tat-termini finanzjarji tiegħu. Dawn it-termini jenħtieġ li jinkludu d-data tal-iżborż, l-ammont ta’ appoġġ finanzjarju, id-data tal-pagamenti tal-kost tal-finanzjament tad-dħul assenjat estern skont l-Artikolu 3(1) tar-Regolament (UE) 2020/2094.
                  
               
                     (22)
                  
                  
                     Ir-referenzi xierqa fil-ftehimiet tas-self iffirmati mill-Istati Membri jispeċifikaw li l-kostijiet tal-iżborżi huma ddeterminati bl-applikazzjoni tal-metodoloġija stabbilita b’din id-Deċiżjoni.
                  
               
                     (23)
                  
                  
                     Il-metodoloġija għall-allokazzjoni tal-kostijiet tiddetermina l-metodu tal-kalkolu tal-kostijiet tas-self imġarrba kemm mill-baġit f’konformità mal-ewwel subparagrafu tal-Artikolu 5(2) tad-Deċiżjoni (UE, Euratom) 2020/2053 kif ukoll mill-Istati Membri f’konformità mal-Artikolu 15(3) tar-Regolament (UE) 2021/241. Għaldaqstant, dan jikkostitwixxi arranġament għall-amministrazzjoni tal-operazzjonijiet ta’ għoti u teħid b’self skont it-tifsira tal-Artikolu 5(3) tad-Deċiżjoni (UE, Euratom) 2020/2053 u tal-Artikolu 15(4) tar-Regolament (UE) 2021/241.
                  
               
                     (24)
                  
                  
                     Sabiex tiġi żgurata l-allokazzjoni uniformi tal-kostijiet fil-pakkett ta’ rkupru tal-NGEU, din id-Deċiżjoni jenħtieġ li tapplika mill-1 ta’ Ġunju 2021. Peress li din id-Deċiżjoni għandha tapplika għal tranżazzjonijiet ta’ teħid b’self u żborżi permezz tal-programm tal-NGEU li jkunu seħħew qabel id-dħul fis-seħħ tagħha, jenħtieġ li tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea. L-applikazzjoni ta’ din id-deċiżjoni għal self skont ir-Regolament (UE) 2021/241 lill-Istati Membri jenħtieġ li sseħħ mad-dħul fis-seħħ tal-ftehimiet ta’ self rilevanti,
                  
               ADOTTAT DIN ID-DEĊIŻJONI:
         TAQSIMA 1
         
            SUĠĠETT, DEFINIZZJONIJIET U REGOLI ĠENERALI
         
         
            Artikolu 1
            Suġġett u prinċipji regolatorji
            
               1.   Din id-Deċiżjoni tistabbilixxi metodoloġija unika u unifikata biex jiġu allokati l-kostijiet tal-finanzjament, tal-ġestjoni tal-likwidità u tas-servizzi għall-ispejjeż amministrattivi mġarrba b’riżultat tal-operazzjonijiet mutwatarji u tal-ġestjoni tad-dejn imwettqa permezz tal-programmi ffinanzjati skont l-Artikolu 2(2) tar-Regolament (UE) 2020/2094, dment li jimplimentaw il-miżuri msemmija fl-Artikolu 1(2) ta’ dak ir-Regolament.
            
            
               2.   L-implimentazzjoni tal-metodoloġija għall-allokazzjoni tal-kostijiet għandha tkun iggwidata mill-prinċipji tal-ġustizzja u tat-trattament ugwali, billi jiġi żgurat li l-kostijiet jiġu allokati fuq il-bażi tas-sehem relattiv tal-appoġġ riċevut.
            
         
         
            Artikolu 2
            Definizzjonijiet
            Għall-iskopijiet ta’ din id-Deċiżjoni, japplikaw id-definizzjonijiet li ġejjin:
            
                        (1)
                     
                     
                        “strumenti ta’ finanzjament” tfisser bonds, noti, kambjali kummerċjali, kambjali tat-teżor jew kwalunkwe tranżazzjoni finanzjarja xierqa oħra fuq terminu qasir u/jew twil maħruġa skont l-istrateġija ta’ finanzjament tal-Kummissjoni għall-implimentazzjoni tal-operazzjonijiet mutwatarji u tal-ġestjoni tad-dejn tal-NGEU;
                     
                  
                        (2)
                     
                     
                        “ftehim ta’ self permezz tal-RRF” tfisser ftehim bejn il-Kummissjoni u Stat Membru skont l-Artikolu 15(2) tar-Regolament (UE) 2021/241;
                     
                  
                        (3)
                     
                     
                        “żborż” tfisser kwalunkwe żborż lil Stat Membru skont il-ftehim ta’ self permezz tal-RRF skont l-Artikolu 2(2)(b) tar-Regolament (UE) 2020/2094 jew bħala dħul assenjat estern skont l-Artikolu 3(1) tar-Regolament (UE) 2020/2094;
                     
                  
                        (4)
                     
                     
                        “perjodu ta’ mgħax” tfisser perjodu ta’ 12-il xahar, jew perjodu ieħor bħal dan li jista’ jiġi speċifikat fl-avviż ta’ konferma, li jibda mid-data tal-iżborż jew mid-data preċedenti tal-ħlas tal-imgħax;
                     
                  
                        (5)
                     
                     
                        “ġestjoni tal-likwidità” tfisser il-ġestjoni tal-flussi tal-flus relatati mal-istrumenti ta’ finanzjament u l-iżborżi;
                     
                  
                        (6)
                     
                     
                        “operazzjonijiet mutwatarji tal-NGEU” tfisser operazzjonijiet fis-swieq, b’mod partikolari l-ħruġ ta’ dejn, biex jittieħed b’self ammont ta’ mhux aktar minn EUR 750 000 miljun fi prezzijiet tal-2018, skont l-Artikolu 5(1) tad-Deċiżjoni (UE, Euratom) 2020/2053, inkluż self riportat;
                     
                  
                        (7)
                     
                     
                        “Operazzjonijiet tal-ġestjoni tad-dejn tal-NGEU” tfisser operazzjonijiet tas-suq relatati mad-dejn li jirriżulta mill-operazzjonijiet mutwatarji tal-NGEU biex tiġi ottimizzata l-istruttura tad-dejn pendenti u biex jittaffew ir-riskju tal-imgħax, il-likwidità u riskji finanzjarji oħra;
                     
                  
                        (8)
                     
                     
                        “strument ta’ finanzjament fuq terminu qasir” tfisser finanzjament minn operazzjonijiet mutwatarji tal-NGEU għal terminu ta’ sena jew inqas;
                     
                  
                        (9)
                     
                     
                        “strument ta’ finanzjament fit-tul” tfisser finanzjament minn operazzjonijiet mutwatarji tal-NGEU għal perjodu ta’ aktar minn sena.
                     
                  
         TAQSIMA 2
         
            KOMPARTIMENTI U L-KALKOLU TAL-KOSTIJIET
         
         
            Artikolu 3
            Perjodi ta’ żmien
            
               1.   Kull perjodu ta’ żmien jenħtieġ li jkun attiv għal perjodu ta’ sitt xhur, li jibda mill-1 ta’ Jannar jew mill-1 ta’ Lulju. Madankollu, l-ewwel perjodu ta’ żmien għandu jkopri l-perjodu mill-1 ta’ Ġunju 2021 sal-31 ta’ Diċembru 2021. L-aħħar perjodu ta’ żmien ta’ attività għandu jintemm fil-31 ta’ Diċembru 2026.
            
            
               2.   Il-perjodu ta’ żmien għandu jkun magħmul mill-iżborżi magħmula matul il-perjodu attiv tiegħu u mill-istrumenti ta’ finanzjament relatati allokati għalih. Kwalunkwe żborż għandu jiġi attribwit għall-perjodu ta’ żmien attiv fid-data ta’ dak l-iżborż.
               B’deroga mill-ewwel subparagrafu, f’każ li l-ammont tar-rikavati tal-istrumenti ta’ finanzjament fit-tul attribwit għall-perjodu ta’ żmien preċedenti jaqbeż l-ammont ta’ żborżi attribwiti għal dak il-perjodu preċedenti f’konformità mal-ewwel subparagrafu, l-iżborżi għandhom jiġu allokati għall-perjodu ta’ żmien preċedenti sakemm l-ammont totali ta’ żborżi ta’ dak il-perjodu ta’ żmien preċedenti jilħaq l-ammont ta’ rikavati tal-istrument ta’ finanzjament fit-tul attribwit lilu.
            
            
               3.   L-istrumenti ta’ finanzjament fit-tul għajr dawk imsemmijin fil-paragrafu 4 għandhom jiġu attribwiti għall-perjodu ta’ żmien li jkun attiv fil-mument tal-konklużjoni tal-operazzjoni mutwatarja tal-NGEU li ġġenerathom.
               B’deroga mill-ewwel subparagrafu:
               
                           (a)
                        
                        
                           strumenti ta’ finanzjament stabbiliti bil-ħsieb li jiġi ffinanzjat żborż fil-perjodu ta’ żmien li jkun imiss jistgħu jiġu attribwiti għal dak il-perjodu ta’ żmien;
                        
                     
                           (b)
                        
                        
                           f’każ li l-ammont ta’ żborżi fi tmiem il-perjodu ta’ żmien attiv jaqbeż l-ammont ta’ rikavat tal-istrumenti ta’ finanzjament fit-tul, l-istrumenti ta’ finanzjament fit-tul iġġenerati mill-operazzjonijiet mutwatarji tal-NGEU konklużi wara t-tmiem tal-perjodu attiv tal-perjodu ta’ żmien għandhom jiġu attribwiti għal dak il-perjodu ta’ żmien sakemm l-ammont ta’ rikavati tal-istrumenti ta’ finanzjament fit-tul jilħaq l-ammont ta’ żborżi ta’ dak il-perjodu ta’ żmien.
                        
                     
            
               4.   L-istrumenti ta’ finanzjament fit-tul li jissostitwixxu strumenti ta’ finanzjament fit-tul li jimmaturaw għandhom jiġu attribwiti għall-istess perjodu ta’ żmien.
            
         
         
            Artikolu 4
            Kompartiment tal-ġestjoni tal-likwidità
            
               1.   Il-kompartiment tal-ġestjoni tal-likwidità għandu jopera sakemm il-fondi msemmija fl-Artikolu 5(1) tad-Deċiżjoni (UE, Euratom) 2020/2053 jitħallsu kollha lura.
            
            
               2.   Il-kompartiment tal-ġestjoni tal-likwidità għandu jkun magħmul minn strumenti ta’ finanzjament għal terminu qasir.
            
         
         
            Artikolu 5
            Kalkolu tal-kostijiet
            Il-kostijiet tal-finanzjament, il-kostijiet tal-ġestjoni tal-likwidità u l-kostijiet tas-servizzi għall-ispejjeż amministrattivi għandhom jiġu kkalkulati skont l-Anness ta’ din id-Deċiżjoni.
         
         TAQSIMA 3
         
            FATTURAZZJONI
         
         
            Artikolu 6
            Avviż ta’ konferma
            
               1.   Fir-rigward ta’ kull żborż, il-Kummissjoni għandha toħroġ avviż ta’ konferma li jistabbilixxi t-termini tat-talba għall-ispejjeż.
            
            
               2.   L-avviż ta’ konferma għandu jiddetermina t-termini għall-pagament tal-kostijiet tal-finanzjament u tar-ripagament tal-kapital fir-rigward ta’ kull żborż.
            
            
               3.   L-avviż ta’ konferma msemmi fil-paragrafu 1 għandu b’mod partikolari jkun fih l-elementi li ġejjin:
               
                           (a)
                        
                        
                           l-ammont tal-iżborż;
                        
                     
                           (b)
                        
                        
                           id-data ta’ maturità;
                        
                     
                           (c)
                        
                        
                           l-iskeda ta’ ripagament;
                        
                     
                           (d)
                        
                        
                           l-allokazzjoni tal-iżborż għal perjodu ta’ żmien;
                        
                     
                           (e)
                        
                        
                           il-perjodu tal-imgħax u d-data tal-pagament indikata tal-kost tal-finanzjament.
                        
                     
            
               4.   L-avviż ta’ konferma għas-self għandu jkun fih ukoll elementi addizzjonali indikati fil-ftehimiet ta’ self permezz tal-RRF.
            
         
         
            Artikolu 7
            Fatturazzjoni tal-kostijiet ta’ finanzjament
            Il-Kummissjoni għandha toħroġ fattura tal-ispejjeż tal-finanzjament fi tmiem il-perjodu tal-imgħax imsemmi fl-Artikolu 2(4). Fir-rigward tal-iżborżi bħala dħul assenjat estern skont l-Artikolu 3(1) tar-Regolament (UE) 2020/2094, il-fatturi jistgħu jinġabru f’kull trimestru tas-sena kalendarja.
         
         
            Artikolu 8
            Fatturazzjoni tal-kostijiet tal-ġestjoni tal-likwidità
            Il-Kummissjoni għandha toħroġ fattura tal-kostijiet tal-ġestjoni tal-likwidità fil-bidu ta’ kull sena kalendarja għall-kostijiet imġarrba matul is-sena kalendarja preċedenti.
         
         
            Artikolu 9
            Fatturazzjoni tal-kostijiet tas-servizz għall-ispejjeż amministrattivi
            Il-Kummissjoni għandha toħroġ fattura lill-Istati Membri li jibbenefikaw minn self permezz tal-RRF għall-kost tas-servizz għall-ispejjeż amministrattivi mġarrba matul is-sena kalendarja preċedenti.
         
         TAQSIMA 4
         
            DISPOŻIZZJONIJIET FINALI
         
         
            Artikolu 10
            Dħul fis-seħħ u applikazzjoni
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Għandha tapplika mill-1 ta’ Ġunju 2021.
         
         
            Magħmul fi Brussell, it-2 ta’ Lulju 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 57, 18.2.2021, p. 17.
         
            (2)  ĠU L 424, 15.12.2020, p. 1.
         
            (3)  Ir-Regolament (UE) 2020/2094 tal-14 ta’ Diċembru 2020 li jistabbilixxi Strument tal-Unjoni Ewropea għall-Irkupru biex jappoġġa l-irkupru wara l-kriżi tal-COVID-19 (ĠU L 433I, 22.12.2020, p. 23).
         
            (4)  Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, (ĠU L 193, 30.7.2018, p. 1).
      
      
         
            ANNESS
            1.   Kalkolu tal-kost tal-finanzjament
            
            Il-kost tal-finanzjament għandu jiġi kkalkulat fil-fażijiet li ġejjin:
            
                         
                     
                     
                        Fażi 1: Kalkolu tal-kostijiet totali ta’ kuljum ta’ strument ta’ finanzjament individwali f’perjodu ta’ żmien jew f’kompartiment tal-ġestjoni tal-likwidità
                        Id-dovuti ta’ kuljum għandhom jiġu kkalkulati:
                        
                                     
                                 
                                 
                                    
                                       
                                 
                              Għal kull strument ta’ finanzjament, l-agio/id-disagio għandhom jitqassmu b’mod lineari tul ħajjet l-istrument:
                        
                                     
                                 
                                 
                                    
                                       
                                 
                              
                           meta l-prezz tal-ħruġ = Prezz li jinkludi kollox (inklużi t-tariffi bankarji)
                        
                        Għal kull strument ta’ finanzjament, il-kostijiet totali ta’ kuljum għandhom jiġu kkalkulati:
                        
                                     
                                 
                                 
                                    
                                       
                                 
                              
                  
                         
                     
                     
                        Fażi 2: Kalkolu tal-kostijiet totali aggregati ta’ kuljum tal-finanzjament
                        Għal kull perjodu ta’ żmien (TC1-TC11), il-kostijiet totali ta’ kuljum għall-kompartiment qabel ma jiġu bbilanċjati l-bilanċi tal-likwidità għandhom ikunu s-somma tal-kostijiet totali ta’ kuljum kollha ta’ kull strument ta’ finanzjament attribwit għall-perjodu ta’ żmien:
                        
                                     
                                 
                                 
                                    
                                       
                                 
                              Għall-kompartiment tal-ġestjoni tal-likwidità l-kost ta’ kuljum tal-finanzjament għandu jkun:
                        
                           
                     
                  
                         
                     
                     
                        Fażi 3: Il-kalkolu tal-bilanċ tal-likwidità ta’ kuljum fil-perjodi ta’ żmien
                        Il-livell tal-bilanċ tal-likwidità ta’ kuljum f’perjodu ta’ żmien għandu jiġi kkalkulat ta’ kuljum kif ġej:
                        
                                     
                                 
                                 
                                    
                                       
                                 
                              
                  
                         
                     
                     
                        Fażi 4: Il-kalkolu tal-kost ta’ kuljum tas-sehem tal-istrumenti ta’ finanzjament bħala surplus ta’ likwidità ta’ parjodu ta’ żmien
                        Il-kostijiet ta’ kuljum tal-finanzjament relatati mas-sehem tal-istrumenti ta’ finanzjament ta’ riżultat pożittiv tal-fażi 3 (“surplus ta’likwidità”) għandhom jiġu kkalkulati kif ġej:
                        
                                     
                                 
                                 
                                    
                                       
                                 
                              
                  
                         
                     
                     
                        Fażi 5: Il-kalkolu tal-kost tal-finanzjament ta’ perjodu ta’ żmien u l-kost tal-kompartiment tal-ġestjoni tal-likwidità f’każ ta’ perjodu ta’ żmien b’surplus ta’ likwidità
                        Is-surplus tal-likwidità għandu jiġi ttrasferit mill-perjodu ta’ żmien rispettiv għall-kompartiment tal-ġestjoni tal-likwidità.
                        Il-kostijiet tal-finanzjament ta’ dak il-perjodu ta’ żmien minn fejn jiġi ttrasferit is-surplus tal-likwidità għandhom jiġu kkalkulati kif ġej:
                        
                                     
                                 
                                 
                                    
                                       
                                 
                              Il-kost tal-surplus tal-kompartiment tal-ġestjoni tal-likwidità li jirċievi s-surplus tal-likwidità għandu jiġi kkalkulat kif ġej:
                        
                           
                     
                  
                         
                     
                     
                        Fażi 6: Il-kalkolu tal-kost tal-finanzjament tal-perjodu ta’ żmien b’defiċit ta’ likwidità
                        Ir-riżultat negattiv tal-fażi 3 (“defiċit ta’ likwidità”) f’perjodu ta’ żmien għandu jiġi bbilanċjat bi trasferiment ta’ likwidità mill-kompartiment tal-ġestjoni tal-likwidità skont il-kostijiet tal-finanzjament tiegħu ta’ kuljum (Fażi 5).
                        
                           
                        
                                     
                                 
                                 
                                    Fażi 7: Il-kalkolu tal-kost ta’ kuljum tal-finanzjament tal-iżborż
                                 
                              Il-kost ta’ kuljum tal-finanzjament tal-iżborż għandu jkun il-kost ta’ kuljum tal-finanzjament tal-perjodu ta’ żmien wara l-ibbilanċjar immultiplikat bis-sehem relattiv tal-iżborż apparagun tal-perjodu ta’ żmien li għalih jiġi allokat.
                        
                           
                     
                  2.   Kalkolu tal-Kost tal-Ġestjoni tal-Likwidità
            
            Il-kost tal-ġestjoni tal-likwidità (LIQM) għandu jiġu kkalkulat kull trimestru ta’ sena kalendarja kif ġej:
            
               
            B’deroga mill-ewwel subparagrafu, il-kostijiet tal-ġestjoni tal-likwidità matul il-perjodu mill-1 ta’ Ġunju 2021 sal-31 ta’ Diċembru 2021 għandhom jiġu kkalkulati għal dan il-perjodu kollu kif ġej.
            
               
            Il-LIQM ta’ kull trimestru għandu jiġi attribwit għal kull żborż kif ġej:
            
                         
                     
                     
                        
                           
                     
                  3.   Kalkolu tal-Kost tas-Servizz għall-ispejjeż amministrattivi
            
            Il-kostijiet tas-servizz għall-ispejjeż amministrattivi għandhom jinkludu spejjeż amministrattivi rikorrenti u spejjeż ta’ stabbiliment għal self permezz tal-RRF.
            3.1.   Kalkolu tal-ispejjeż amministrattivi rikorrenti
            
            L-ispejjeż amministrattivi rikorrenti għandhom jinkludu kwalunkwe kost li ġġarrab mill-Kummissjoni fl-eżekuzzjoni tal-operazzjonijiet mutwatarji u tal-ġestjoni tad-dejn tal-NGEU, li jinkludu t-tipi li ġejjin:
            
                        (a)
                     
                     
                        tariffi legali, inklużi tariffi mġarrba għal opinjonijiet legali;
                     
                  
                        (b)
                     
                     
                        spejjeż rikorrenti għall-ġestjoni tal-kont;
                     
                  
                        (c)
                     
                     
                        spejjeż għall-awditjar estern;
                     
                  
                        (d)
                     
                     
                        tariffi għall-manutenzjoni tal-pjattaforma tal-irkant;
                     
                  
                        (e)
                     
                     
                        tariffi tal-aġenzija tal-klassifikazzjoni;
                     
                  
                        (f)
                     
                     
                        tariffi għall-elenkar, it-taxxi, ir-reġistrazzjoni, il-pubblikazzjoni u s-saldu;
                     
                  
                        (g)
                     
                     
                        tariffi għat-teknoloġija tal-informazzjoni;
                     
                  
                        (h)
                     
                     
                        spejjeż relatati mar-riċerka tas-suq.
                     
                  Sa fejn dawn il-kostijiet ikunu komuni għall-operazzjonijiet mutwatarji tal-NGEU implimentati għal programmi oħra ta’ assistenza finanzjarja, il-kostijiet inklużi fil-kalkolu għandhom jiġu kkalkulati bħala s-sehem pro rata attribwit għall-operazzjonijiet mutwatarji tal-NGEU u għall-operazzjonijiet tal-ġestjoni tad-dejn tal-NGEU fis-sena kalendarja rilevanti. Dawn l-ispejjeż ma għandhomx ikunu dovuti fir-rigward ta’ self permezz tal-RRF għas-sena 2021.
            L-ispejjeż amministrattivi rikorrenti għandhom jiġu kkalkulati kif ġej:
            
                         
                     
                     
                        
                           
                     
                  L-ispejjeż amministrattivi rikorrenti għandhom jiġu allokati kif ġej:
            
               
            3.2.   Kalkolu u allokazzjoni tal-kostijiet ta’ stabbiliment
            
            Il-kostijiet tal-istabbiliment għandhom jinkludu kwalunkwe kost imġarrab mill-Kummissjoni fit-twettiq ta’ operazzjonijiet mutwatarji u operazzjonijiet ta’ ġestjoni tad-dejn tal-NGEU jew għall-assistenza teknika fir-rigward ta’ dawn l-operazzjonijiet, inkluż il-kost relatat ma’:
            
                        (a)
                     
                     
                        l-istabbiliment ta’ kontijiet tal-NGEU;
                     
                  
                        (b)
                     
                     
                        l-istabbiliment ta’ pjattaforma tal-irkant;
                     
                  
                        (c)
                     
                     
                        l-istabbiliment ta’ għodda għall-ġestjoni tal-investituri;
                     
                  
                        (d)
                     
                     
                        kostijiet oħra tat-teknoloġija tal-informazzjoni;
                     
                  
                        (e)
                     
                     
                        ir-riċerka tas-suq;
                     
                  
                        (f)
                     
                     
                        it-tariffi ta’ konsulenza.
                     
                  Il-kostijiet tal-istabbiliment għal kull benefiċjarju ta’ self permezz tal-RRF għandhom jiġu kkalkulati fil-fażijiet li ġejjin:
            
                        i.
                     
                     
                        Il-kostijiet ta’ stabbiliment għal self permezz tal-RRF għandhom jiġu kkalkulati kif ġej:
                        
                                     
                                 
                                 
                                    
                                       
                                 
                              
                  
                        ii
                     
                     
                        Il-kostijiet tal-istabbiliment għas-self permezz tal-RRF għandhom jiġu allokati għas-snin 2021, 2022 u 2023 għal kull Stat Membru li jkun iffirma ftehim ta’ self permezz tal-RRF fis-sena tal-iffirmar tiegħu, kif ġej:
                        
                                     
                                 
                                 
                                    
                                       
                                 
                              
                  
                        iii.
                     
                     
                        Mill-1 ta’ Jannar 2024, kwalunkwe kost ta’ stabbiliment mhux allokat għandu jiġi kkalkulat kif ġej:
                        
                                     
                                 
                                 
                                    
                                       
                                 
                              
                  Dawn għandhom jiġu allokati bħala kostijiet ta’ stabbiliment addizzjonali għall-iżborżi lill-Istati Membri skont il-ftehim ta’ self permezz tal-RRF kif ġej:
            
               
            3.3.   Kalkolu tal-Kost tas-Servizz għal kull benefiċjarju
            
            
               
            4.   Glossarju tal-akronimi
            
            
                        ACCdaily
                        
                     
                     
                        Kostijiet tal-imgħax akkumulat għal kull strument ta’ finanzjament imqassam skont il-jum
                     
                  
                        ADMIN CoSAnnwalment
                        
                     
                     
                        Total tal-ispejjeż amministrattivi matul is-sena kalendarja
                     
                  
                        agio/disagiota’ kuljum
                        
                     
                     
                        Agio jew disagio bbażati fuq il-prezz ta’ ħruġ kumplessiv imqassam skont il-jum
                     
                  
                        Benefiċjarju
                     
                     
                        L-Istati Membri li jirċievu żborż għal self permezz tal-RRF u l-baġit tal-Unjoni li jirċievi żborż bħala dħul assenjat estern skont l-Artikolu 3(1) tar-Regolament 2020/2094
                     
                  
                        COF ta’ pretensjoni individwali f’TC(x)
                     
                     
                        COF ta’ pretensjoni f’perjodu ta’ żmien X
                     
                  
                        CoFta’ kuljum għal kull strument
                        
                     
                     
                        COF ta’ kuljum għal kull strument ta’ finanzjament
                     
                  
                        CoFLMC ta’ kuljum wara l-ibbilanċjar
                        
                     
                     
                        COF ta’ kuljum għal-LMC wara l-ibbilanċjar
                     
                  
                        CoFLMC ta’ kuljum qabel l-ibbilanċjar
                        
                     
                     
                        COF ta’ kuljum għal-LMC qabel l-ibbilanċjar
                     
                  
                        CoFTC ta’ kuljum (defiċit) wara l-ibbilanċjar
                        
                     
                     
                        CoF ta’ kuljum wara l-ibbilanċjar tal-kompartimenti b’defiċit ta’ likwidità inizjali
                     
                  
                        CoFTC ta’ kuljum (surplus) wara l-ibbilanċjar
                        
                     
                     
                        CoF ta’ kuljum wara l-ibbilanċjar tal-kompartimenti b’surplus ta’ likwidità inizjali
                     
                  
                        CoFTC ta’ kuljum (x) qabel l-ibbilanċjar
                        
                     
                     
                        CoF ta’ kuljum qabel l-ibbilanċjar tal-kompartiment X
                     
                  
                        CoFsurplus tal-likwidità ta’ kuljum ta’ TC (surplus)
                        
                     
                     
                        CoF ta’ kuljum relatat mas-surplus tal-likwidità fil-perjodu ta’ żmien
                     
                  
                        CoFtransferiment ta’ likwidità ta’ kuljum mil-LMC
                        
                     
                     
                        CoF ta’ kuljum relatat mal-likwidità li tiġi ttrasferita lil-LMC
                     
                  
                        Kupun
                     
                     
                        Imgħaxijiet imħallsa mill-emittent fuq il-bond
                     
                  
                        LikwiditàTC(x)
                        
                     
                     
                        Ammont ta’ likwidità fil-perjodu ta’ żmien X
                     
                  
                        LMC
                     
                     
                        Kompartiment tal-ġestjoni tal-likwidità
                     
                  
                        LIQMta’ trimestru
                        
                     
                     
                        Kostijiet tal-ġestjoni tal-likwidità matul trimestru
                     
                  
                        nozzjonali
                     
                     
                        Ammont nominali
                     
                  
                        ROI tal-parteċipazzjonijiet tal-likwiditàta’ trimestru
                        
                     
                     
                        Redditu fuq l-investiment tal-parteċipazzjonijiet tal-likwidità matul trimestru
                     
                  
                        TC(x)
                     
                     
                        Is-somma totali tal-pretensjonijiet u l-likwidità tal-perjodu ta’ żmien X